CELEX: 62012CN0616
Language: el
Date: 2012-12-31 00:00:00
Title: Υπόθεση C-616/12 P: Αναίρεση που άσκησαν την 31 Δεκεμβρίου 2012 η Ελληνικά Ναυπηγεία AE και η 2. Hoern Beteiligungs GmbH κατά της διατάξεως του Γενικού Δικαστηρίου (Έβδομο τμήμα) που εκδόθηκε την 19η Οκτωβρίου 2012 στην υπόθεση T-466/11, Ελληνικά Ναυπηγεία ΑΕ και 2. Hoern Beteiligungs GmbH κατά Ευρωπαϊκής Επιτροπής

23.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 55/7
            
         Αναίρεση που άσκησαν την 31 Δεκεμβρίου 2012 η Ελληνικά Ναυπηγεία AE και η 2. Hoern Beteiligungs GmbH κατά της διατάξεως του Γενικού Δικαστηρίου (Έβδομο τμήμα) που εκδόθηκε την 19η Οκτωβρίου 2012 στην υπόθεση T-466/11, Ελληνικά Ναυπηγεία ΑΕ και 2. Hoern Beteiligungs GmbH κατά Ευρωπαϊκής Επιτροπής
   (Υπόθεση C-616/12 P)
   2013/C 55/11
   Γλωσσα διαδικασίας ελληνική
   
      Διάδικοι
   
   
      Αναιρεσείουσες: Ελληνικά Ναυπηγεία AE, 2. Hoern Beteiligungs GmbH (K Χρυσόγονος και Α. Καϊδατζής, δικηγόροι)
   
      Αντίδικος στην αναιρετική διαδικασία: Ευρωπαϊκή Επιτροπή
   
      Αιτήματα
   
   
               —
            
            
               Να εξαφανιστεί η διάταξη του Γενικού Δικαστηρίου της 19ης Οκτωβρίου 2012.
            
         
               —
            
            
               Να γίνει δεκτή η ασκηθείσα προσφυγή κατά τα αναφερόμενα αιτήματά της.
            
         
               —
            
            
               Να καταδικαστεί η Επιτροπή στα δικαστικά έξοδα των αναιρεσειουσών.
            
         
      Λόγοι αναιρέσεως και κύρια επιχειρήματα
   
   
               —
            
            
               Το Γενικό Δικαστήριο ερμήνευσε εσφαλμένα το δικόγραφο της ασκηθείσας προσφυγής, με αποτέλεσμα να μεταβάλει ανεπίτρεπτα το αντικείμενο της δίκης, κατά το ότι δέχθηκε ως συμπροσβαλλόμενες πράξεις, άλλως ως μέρος της προσβαλλόμενης πράξης, τα έγγραφα και λοιπά στοιχεία του φακέλου της απόφασης της 1ης Δεκεμβρίου 2010, που είναι στην πραγματικότητα η μόνη προσβαλλόμενη πράξη.
            
         
               —
            
            
               Το Γενικό Δικαστήριο υπέπεσε σε εσφαλμένη εφαρμογή του άρθρου 44, παράγραφος 1, του Κανονισμού Διαδικασίας, κατά το ότι έκρινε ότι δεν καθορίστηκε στο σύνολο της η προσβαλλόμενη πράξη, επειδή δεν εξατομικεύθηκαν τα έγγραφα και λοιπά στοιχεία του φακέλου της απόφασης της 1ης Δεκεμβρίου 2010, τα οποία ωστόσο στην πραγματικότητα δεν είναι μέρος της προσβαλλόμενης πράξης ούτε συμπροσβαλλόμενες πράξεις. Συνέπεια της εν λόγω κρίσης, επήλθε ανεπίτρεπτος περιορισμός του δικαιώματος δικαστικής προστασίας των προσφευγουσών και προσβολή της θεμελιώδους αρχής της δικονομικής ισότητας.
            
         
               —
            
            
               Το Γενικό Δικαστήριο υπέπεσε σε εσφαλμένη εφαρμογή του άρθρου 263, παράγραφος 6, ΣΛΕΕ, κατά το ότι απέρριψε ως εκπρόθεσμη την προσφυγή κατά της απόφασης της 1ης Δεκεμβρίου 2010, της οποίας ωστόσο οι προσφεύγουσες δεν είχαν –και εξακολουθούν να μην έχουν- λάβει πλήρη γνώση και, επομένως, κατά το χρόνο άσκησης της προσφυγής δεν είχε καν αρχίσει η δίμηνη προθεσμία προσφυγής. Συνέπεια της εν λόγω κρίσης, επήλθε ανεπίτρεπτος περιορισμός του δικαιώματος δικαστικής προστασίας και του δικαιώματος πραγματικής προσφυγής σε δικαστήριο.
            
         
               —
            
            
               Το Γενικό Δικαστήριο υπέπεσε σε εσφαλμένη εφαρμογή των άρθρων 64 και 65 του Κανονισμού Διαδικασίας, κατά το ότι απέρριψε το αίτημα λήψης μέτρων οργανώσεως της διαδικασίας και διεξαγωγής αποδείξεων, επειδή έκρινε ότι τα ζητούμενα να προσκομισθούν έγγραφα και στοιχεία του φακέλου της απόφασης της 1ης Δεκεμβρίου 2010 συναποτελούν την προσβαλλόμενη πράξη, ενώ στην πραγματικότητα αποτελούν απλώς στοιχεία της αιτιολογίας της. Συνέπεια της εν λόγω κρίσης επήλθε ανεπίτρεπτος περιορισμός του δικαιώματος δικαστικής προστασίας των προσφευγουσών και προσβολή της θεμελιώδους αρχής της δικονομικής ισότητας.